text: Notícies - Sant Cugat es vesteix aquest divendres de Nadal amb l'encesa de llums i la Fira d'Artesans
  Enguany no hi haurà convocatòria de l'acte d'encesa (18.30 h) per evitar aglomeracions
  Sant Cugat, a punt d'il·luminar-se per Nadal / Foto: Localpres
  el 26/nov/20 Sergio Morales Societat PDF
  La Covid-19 no frena l'esperit nadalenc a Sant Cugat. Els llums de Nadal tornaran a il·luminar els carrers a partir d'aquest divendres (18.30 h) i s'encendran amb una tronada simultània a càrrec dels Diables de Sant Cugat en 30 punts de la ciutat. Per evitar aglomeracions, però, l'Ajuntament no farà convocatòria pública ni anunciarà els llocs exactes on tindran lloc les pirotècnies. Arran de les restriccions anti-Covid, enguany no hi haurà trenet de Nadal, però sí que es mantenen les fires de Nadal i Artesans, que també arrenca aquest divendres, i la de Reis.
  "No serà com estem acostumats", explicava en roda de premsa la tinenta d'alcaldia de Cultura, Esther Madrona, qui concretava que enguany l'encesa de llums es reinventa. Serà de la mà dels Diables de Sant Cugat, una seixantena dels seus membres, que no surten al carrer com a colla des de l'agost passat, farà ressonar traques i bateries a 30 punts diferents del municipi. La presidenta dels Diables, Cristina Zafra, ha explicat que ja s'han revisat els espais per garantir la seguretat.
  D'aquesta manera, es donarà el tret de sortida a la campanya de Nadal, especialment pensada per potenciar el comerç i arribar a la gent que ho passa malament amb l'objectiu de "treure "l'alegria al carrer", ha dit el primer tinent d'alcaldia, Pere Soler.
  Compres de Nadal en temps de Covid-19
  El suport al comerç, afectat per la crisi de la Covid-19, és clau en la campanya nadalenca d'enguany. Per això, la il·luminació no només estarà present a l'eix comercial del centre de Sant Cugat, que es reforça, sinó que arribarà fins a Mira-sol i Volpelleres i els mercats municipals. També s'ha prioritzat l'entorn de les residències de la ciutat.
  Enguany, a més, el consistori es farà càrrec del 100% del cost de l'ambientació nadalenca, tal com va acordar el ple amb una moció institucional.
  Els mercats nadalencs es mantindran, però hauran de garantir una sèrie de mesures per garantir la seguretat sanitària:
  Fira de Nadal i Artesans de Sant Cugat (10 parades)
  Del 27 de novembre al 24 de desembre, de 10 h a 20 h, a la plaça d'Octavià. Dijous al matí no hi serà per la coincidència amb el mercadet.
  Fira de Reis (50 parades)
  Del 2 al 5 de gener, a 10 h a 21 h, a la Rambla del Celler.
  L'encesa, en xifres
  Enguany, hi haurà 248.218 bombetes LED, un 24,1% més de les que van il·luminar els carrers l'any passat i que estaran enceses cada dia entre dos quarts de sis de la tarda i les onze de la nit, excepte els dies festius, que s'apagaran a les dues de la matinada. La instal·lació de tot plegat ha tingut un cost de més de 177.000 euros, més de 85.000 euros més que l'any passat. L'àrea de Comerç ha aportat 15.000 euros.
  De totes les bombetes, hi haurà 200.000 de 5.500 kWh que es recuperen de l'any passat i que representaran 250 motius nadalencs als carrers; 16.000 de 440 kWh que decoraran una vuitantena d'arbres arreu de la ciutat; i 32.218 de 885 kWh que configuraran figures en tres dimensions, ubicades a espais com el Mercat de Mira-sol, el Celler i Volpelleres.
  També hi ha número per al foc dels Diables: a la tronada d'encesa de llums es gastaran 44 quilos de pólvora.
  La resta d'activitats del Nadal
  De moment, l'Ajuntament no ha donat a conèixer la resta d'activitats de Nadal, com les cavalcades de Reis. La tinenta d'alcaldia de Cultura, Esther Madrona, assegura que s'està treballant en una proposta d'activitats per a tots els públics, però que estan a l'espera dels protocols de la Generalitat per acabar de concretar les activitats.
  És una proposta totalment descentralitzada que juga amb el factor sorpresa. Els Diables de Sant Cugat llançaran 30 tronades repartides per diversos espais.